KIRJALLINEN KYSYMYS E-1972/00

esittäjä(t): Camilo Nogueira Román (Verts/ALE) komissiolle

(21. kesäkuuta 2000)

Aihe: Maitokiintiöiden myynnin spekulatiiviset markkinat Galician maataloudessa yhteisen maatalouspolitiikan uudistusnäkymien vuoksi

Yhteisen maatalouspolitiikan uudistusta koskevat tulevaisuudennäkymät maanviljelijöille suoraan maksettavine maitokilokohtaisine palkkioineen, joilla vuodesta 2005 lähtien korvataan osittain interventiohintojen aleneminen merkitsee sitä, että Galician maitoalalla, jolla on kapasiteettia paljon suurempaan tuotantoon kuin sille on sallittu, on syntymässä vahvasti spekulatiiviset markkinat, jotka heikentävät alan kehitysmahdollisuuksia YMP:n uudistuksen tullessa voimaan. Aikooko komissio toteuttaa toimia ylimääräisten valtion kiintiöiden jakamiseksi ilmaiseksi sosioekonomisin perustein? Aikooko komissio liittää kiintiöiden siirtomahdollisuuteen mahdollisesti samanaikaisia maiden siirtämistoimia? Käykö Galician hallitus erityisneuvotteluja komission kanssa kyseisten maitoalaa koskevien toimien haitallisten vaikutusten korjaamiseksi?

Franz Fischlerin komission puolesta antama yhteinen vastaus kirjallisiin kysymyksiin E-1972/00, E-1973/00, E-1974/00 ja E-1976/00

(18. heinäkuuta 2000)

Maito- ja maitotuotealan lisämaksusta annetun asetuksen (ETY) N:o 3950/92 muuttamisesta 17 päivänä toukokuuta 1999 annetun neuvoston asetuksen (EY) N:o 1256/1999(1) 3 artiklassa säädetään seuraavasti: Neuvosto toteuttaa vuonna 2003 komission selvityksen pohjalta lisämaksujärjestelmää koskevan välitarkastuksen tavoitteena lakkauttaa järjestelmä vuoden 2006 jälkeen. Kuitenkin vuoden 2005 alusta lähtien suoraan tuottajille maksettavaksi suunnitellut korvaukset määräytyvät nykyisin viitemäärän (kiintiö) maitotonnia kohden. Jos neuvosto päättäisi poistaa maitokiintiöt, sen täytyisi huomioida päätöksen kaikki vaikutukset muun muassa tuen määräytymisperusteeseen ja suoraan maksettavien maksujen laskutapaan. Komissio ei ole vahvistanut kertomuksensa sisältöä eikä toimenpiteitä, joita se aikoo ehdottaa. Ei sitä paitsi olisi järkevää päättää toimenpiteistä nyt ja julkistaa ne vasta vuonna 2003 eli jättää huomiotta kulloinenkin tilanne, joka saattaa vaihdella.

Alunperin maitokiintiöiden suuruus laskettiin niin, että maidontuotanto ja mahdollinen kokonaismyynti olisivat mahdollisimman tasapainoisia. Sitten määrä jaettiin jäsenvaltioiden kesken ottaen huomioon kunkin maan aikaisemmat viitemäärät. Espanjan kiintiöitä on tämän jälkeen nostettu

useaan otteeseen, jotta sen erityislaatuinen tilanne ja alueelliset ongelmat voitaisiin ottaa paremmin huomioon. Viimeksi näin tehtiin Agenda 2000:n yhteydessä. Kiintiöiden myöntäminen ja jakaminen uudelleen maidontuottajien kesken kuuluvat jäsenvaltioiden toimivaltaan samoin kuin painopisteistä ja taloudellisista edellytyksistä päättäminen. Muun muassa keinottelun estämiseksi yhteisön lainsäädännössä sallitaan vastedes myös kiintiöiden siirtäminen samanaikaisesti tilojen kanssa tai ilman niitä. Tämä tapahtuu jäsenvaltioiden sääntöjen mukaisesti.

Komissio voi neuvotella alueellisten elinten kanssa ainoastaan virallisia kansallisia kanavia käyttäen.

Komission mielestä kiintiöiden lisääminen Galiciassa ei suinkaan parantaisi maidon markkinahinnan avoimuutta vaan lisäisi jo nyt merkittävästi hintoja alentavia ylijäämiä alueella. Alan toimijoiden tulisi ennemminkin noudattaa paremmin olemassa olevia säännöksiä ja myydä koko tuotantonsa kaupalliseen jakeluun.

Kun jäsenvaltio ylittää kokonaisuudessaan maitokiintiönsä, lisämaksusta vastaavat oikeassa suhteessa kaikki ylitykseen vaikuttaneet tuottajat jäsenvaltioiden antamien sääntöjen mukaan sen jälkeen, kun mahdolliset muualla käyttämättä jätetyt kiintiöt on jaettu uudelleen. Jos tästä periaatteesta luovutaan, koko kiintiöjärjestelmä on vaarassa. Kiintiönsä ylittäneiden maidontuottajien vapauttaminen lisämaksusta merkitsee sitä, että kiintiöitään noudattaneet tuottajat vastaavat lisämaksusta, mikä ei ole hyväksyttävää.

(1) EYVL L 160, 26.6.1999.